钦定古今图书集成/明伦汇编/氏族典/第391卷 > 李琼
## 钦定古今图书集成/明伦汇编/氏族典/第391卷 > 李琼

按《宋史李琼传》：“琼字子玉，幽州人。祖傅正，涿州刺史。
父英，涿州从事。琼幼挟策诣太原，会庄宗募士，即应
募，与周祖等十人约为兄弟。一日会饮，琼熟视周祖，
知非常人，因举酒祝曰：‘异日富贵无相忘’。周祖尝造
琼，见其危坐读书，因问所读何书，琼曰：‘此《阃外春秋》
所谓‘以正守国，以奇用兵，皆在此也’。周祖令读之，谓’”
琼曰：“兄当教我。”自是出入常袖以自随，遇暇辄读。每
问难琼，谓琼为师。及讨河中，乃解琼兵籍，令参西征
军事。贼平，表于朝，授朝散大夫、大理寺司直。岁中，迁
太子洗马。周祖镇邺，表为大名少尹。广顺初，拜将作
监，充内作坊使，连知亳、陕二州，改济州刺史。世宗初，
迁安州防御使。宋初，召为太子宾客。建隆三年，改“右
骁卫上将军”，致仕。明年卒。